No dr Schuel het si anne 1995 aafange Schauspiil studiere an dr Hochschuel fir Schauspiilchunscht „Ernst Busch“ z Berlin, im nämlige Joorgang wie dr Lars Eidinger, d Fritzi Haberlandt, drDevid Striesow un dr Mark Waschke. Dur ire Filmdebüt no im nämlige Joor in s Joseph Vilsmaiers Drama Und keiner weint mir nach isch dr Bernd Eichinger uf si ufmeerksam woore. Är het di doomoolig Schauspiilschueleri 1996 fir d Hauptroll vu dr Rosemarie Nitribitt in sym TV-Remake vum 1950er-Joor-Erfolg Das Mädchen Rosemarie engaschiert. Fir dr Part vu dr Frankfurter Eedelproschtituierte het si ai Joor speeter bi dr Vergaab vu dr Guldine Kamera dr Bryys as „Beschti Noowugsschauspiileri“ gwunne. Dr Thomas Langhoff het si 1998 vu dr Schauspiilschuel ewäg an s Dytsch Theater Berlin engasciert. Mer het si deert unter anderem as Greefi Orsina in s Lessings Emilia Galotti un in s Schillers Don Karlos chenne sääne. Fir iri Interpretazioon vu dr Titelroll in s Euripides’ Medea het si di Dytsch Akademy vu dr Darstellende Chinscht 2006 mit em Gertrud-Eysoldt-Ring uuszaichnet. Dernääbe het si am Berliner Ensemble gspiilt un isch anne 2005 d Buhlschaft im Jedermann bi dr Salzburger Feschtspiil gsii.